Döntéshozatal: egyszerű többség **V-\_\_\_\_/2013. Nyü.\_\_\_\_\_\_**

**ELŐTERJESZTÉS**

Tótkomlós Város Önkormányzat Képviselő-testületének

2013. május 29-ei ülésére

**Tárgy: A Jankó János Általános Iskola és Gimnázium alapító okirata módosításának véleményezése**

A Tótkomlós Város Önkormányzata működtetésében lévő Jankó János Általános Iskola és Gimnázium fenntartója 2013. január 1-től a Klebelsberg Intézményfenntartó Központ.

A Klebelsberg Intézményfenntartó Központ Orosházi Tankerületének igazgatója a 2013. május 10-én érkezett 117-1/2013/KIK/037 iktató számú levelében azzal a kéréssel fordult felém, hogy a Jankó János Általános Iskola és Gimnázium alapító okiratának – feladatváltozásból adódó - módosításához szükséges működtetői vélemény beszerzése céljából megkeresését terjesszem a Képviselő-testület elé. Az igazgató asszony levelét az előterjesztéshez mellékelem.

Az alapító okirat módosításának okai – a vonatkozó jogszabályi rendelkezésekkel alátámasztva - az alábbiak:

A Klebelsberg Intézményfenntartó Központról szóló 202/2012 (VII. 27.) Korm. rendelet 2. § (4) bekezdése értelmében a pedagógiai szakszolgálati feladatok ellátása megyeközponti tankerületek hatáskörébe kerül át.

A pedagógiai szakszolgálati intézmények működéséről szóló 15/2013. (II. 26.) EMMI rendelet 3. § (1) bekezdése értelmében a pedagógiai szakszolgálatokat a nemzeti köznevelésről szóló 2011. évi CXC. törvény (továbbiakban: Nktv.) 18. § (2) bekezdésében foglalt valamennyi szakszolgálati feladatra (gyógypedagógiai tanácsadás, korai fejlesztés, oktatás és gondozás; fejlesztő nevelés; szakértői bizottsági tevékenység; nevelési tanácsadás; logopédiai ellátás; továbbtanulási, pályaválasztási tanácsadás; konduktív pedagógiai ellátás; gyógytestnevelés; iskolapszichológiai, óvodapszichológiai ellátás; kiemelten tehetséges gyermekek, tanulók gondozása) kiterjedően pedagógiai szakszolgálati intézmények látják el.

A Klebelsberg Intézményfenntartó Központ fenntartásában az állami köznevelési közfeladat-ellátás keretében megyénként és a fővárosban egy pedagógiai szakszolgálati intézmény jön létre, de mellettük az állami feladatellátásban az oktatásért felelős miniszterrel kötött köznevelési szerződés alapján állami felsőoktatási intézmény, az egyházi vagy más nem állami, nem önkormányzati köznevelési intézményfenntartó fenntartásában is működhet pedagógiai szakszolgálati intézmény.

A megyei és fővárosi pedagógiai szakszolgálati intézmények feladataikat a megyében és a fővárosban a székhelyeiken, tagintézményeikben, valamint a tankerület illetékességi területén levő egy vagy több tagintézményi telephelyen látják majd el.

Fentiek alapján, a Jankó János Általános Iskola és Gimnázium által eddig ellátott pedagógiai szakszolgálati feladatokat a továbbiakban a megyeközponti tankerület illetékességéhez tartozó tagintézmény látja el, ezért az intézmény alapító okiratából ezen tevékenységeket törölni kell, mely intézményátszervezésnek minősül. A tankerületi igazgató asszony szóbeli tájékoztatása alapján a szolgáltatások az ellátottak számára hátrányt nem okozva továbbra is helyben, az iskolában lesznek elérhetők.

Az Nktv. 83. § (4) bekezdése alapján a fenntartónak az intézmény átszervezésével kapcsolatos döntése előtt ki kell kérnie többek között a működtető önkormányzat véleményét is.

**Kérem a Tisztelt Képviselő-testületet, hogy az előterjesztést vitassa meg és hozza meg döntését.**

**HATÁROZATI JAVASLAT**

Tótkomlós Város Önkormányzat képviselő-testülete a nemzeti köznevelésről szóló 2011. évi CXC. törvény 83. § (4) bekezdésének h) pontjában biztosított jogkörében eljárva a Klebelsberg Intézményfenntartó Központ Orosházi Tankerületének fenntartásában lévő Jankó János Általános Iskola és Gimnázium (5940 Tótkomlós, Erzsébet utca 2.) átszervezésével összefüggésben kialakított véleménye alapján egyetért azzal, hogy a Jankó János Általános Iskola és Gimnázium alapító okiratából törlésre kerüljenek a pedagógiai szakszolgálatás és a pedagógiai-szakmai szolgáltatás tevékenységek.

Felelős: dr. Garay Rita polgármester

Határidő: azonnal, az Orosházi Tankerület igazgatójának értesítésére haladéktalanul

Tótkomlós, 2013. május 21.

dr. Garay Rita

polgármester

Az előterjesztést készítette: Kvasznovszkyné Szilasi-Horváth Krisztina jegyző