Döntéshozatal: minősített többség  **V-1/2013. Nyü.\_\_\_\_\_\_**

**ELŐTERJESZTÉS**

Tótkomlós Város Önkormányzat Képviselő-testületének

2013. május 29-ei ülésére

**Tárgy: Az Orosháza és Térsége Ivóvízminőség-javító Önkormányzati Társulás Társulási Megállapodásának módosítása**

2013. január 1. napjától hatályát vesztette a helyi önkormányzatok társulásairól és együttműködéséről szóló 1997. évi CXXXV. törvény, ugyanakkor hatályba lépett a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) IV. fejezete, mely a helyi önkormányzatok társulásaira vonatkozó rendelkezéseket tartalmazza.

Az Mötv. a 146. § (1) bekezdése alapján 2013. június 30-ig biztosít lehetőséget, hogy a hatálybalépése előtt kötött önkormányzati társulási megállapodásokat a képviselő-testületek vizsgálják felül és az Mötv. rendelkezéseinek megfelelően módosítsák.

Az Orosháza és Térsége Ivóvízminőség-javító Önkormányzati Társulás Társulási Megállapodás módosítását az alábbiak teszik szükségessé:

1. Az Mötv. 93. §-a meghatározza a társulási megállapodások kötelező tartalmi elemeit, melyek beillesztésre, valamint az Mötv-nek megfelelően pontosításra kerültek a megállapodásban.
2. Az Mötv. 95. § (4) bekezdése alapján a társulási tanács munkaszervezeti feladatait az Orosházi Polgármesteri Hivatal látja el, ezért szükséges ennek a Társulási Megállapodásban való rögzítése és az önálló munkaszervezetre vonatkozó rendelkezések törlése.

Az Orosháza és Térsége Ivóvízminőség-javító Önkormányzati Társulás Társulási Tanácsa a 11/2013. (V. 7.) TT. számú határozatával fogadta el a Társulási Megállapodás módosítását.

Az Mötv. 88. § (2) bekezdése alapján a társulásban részt vevő képviselő-testületek mindegyikének minősített többséggel hozott döntése is szükséges a Társulási Megállapodás módosításához.

A fentiek alapján kérem a Tisztelt Képviselő-testületet, hogy az előterjesztést vitassa meg és hozza meg döntését.

**HATÁROZATI JAVASLAT**

Tótkomlós Város Önkormányzat Képviselő-testülete

I. az Orosháza és Térsége Ivóvízminőség-javító Önkormányzati Társulás Társulási Megállapodásának (továbbiakban: Megállapodás) módosítását- a módosítással nem érintett rendelkezések változatlanul hagyása mellett – a következők szerint hagyja jóvá:

1. A Megállapodás preambulumának első és második bekezdése helyébe a következő rendelkezés lép:

„AZ OROSHÁZA ÉS TÉRSÉGE IVÓVÍZMINŐSÉG-JAVÍTÓ Önkormányzati Társulás önkormányzati képviselő-testületei (továbbiakban: Tagok) – az Alaptörvény 32. cikk (1) bekezdés k) pontja, a Magyarország helyi önkormányzatairól szóló 2011. évi CLXXXIX. törvény (Mötv.) 87. § paragrafusában foglalt felhatalmazás, valamint:

* az államháztartásról szóló 2011. évi CXCV. törvény (Áht.),
* az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.),
* illetve más hatályos jogszabályok alapján – abból a célból, hogy a Dél-alföldi Régió Ivóvízminőség-javító Programjának II. – megvalósítási - szakaszában eredményesen vegyenek részt, az ivóvízminőség-javító beruházásokhoz a megfelelő mértékű önerejük biztosítása mellett a Magyar Köztársaság költségvetése és az Európai Unió által biztosított vissza nem térítendő támogatás lehívására jogosultságot szerezzenek, majd a működtetést, az egységes, lakosságbarát díjpolitikán alapuló egészséges ivóvíz-szolgáltatást biztosítani tudják,

OROSHÁZA ÉS TÉRSÉGE IVÓVÍZMINŐSÉG-JAVÍTÓ Önkormányzati Társulás néven Önkormányzati Társulást (továbbiakban: Társulás) hoztak létre.”

1. A Megállapodás I.1. pontja helyébe a következő rendelkezés lép:

„I.1. A Társulás tagjai, alapvető adatai és működési szabályai:

|  |  |  |  |  |  |
| --- | --- | --- | --- | --- | --- |
| Sorszám | A tag önkormányzat neve | A tag önkormányzat székhelye | Lakosságszám  (2008. január 1-én) | Önkormányzati határozat száma | Képviseli: |
| 1. | Árpádhalom Község Önkormányzata | 6623 Árpádhalom, Petőfi u. 17 | 547 | 7/2010. (II.8) | Szarka Attila polgármester |
| 2. | Békéssámson Község Önkormányzata | 5946 Békéssámson,  Hősök tere 10-12 | 2488 | 186/2009. (XII.22) | Barna Jánosné polgármester |
| 3. | Csabacsűd Község Önkormányzata | 5551 Csabacsűd  Szabadság u. 41 | 1902 | 313/2009. (XII.17) | Molnár József  polgármester |
| 4. | Eperjes Község Önkormányzata | 6624 Eperjes  Petőfi u. 1. | 567 | 6/2010. (II.3). | Dr. Kiss Csaba polgármester |
| 5. | Gádoros Nagyközség Önkormányzata | 5932 Gádoros  Kossuth u. 16 | 3881 | 216/2009. (XII.14) | Dr. Prozlik László polgármester |
| 6. | Hunya Község Önkormányzata | 5555 Hunya  Rákóczi út 19. | 711 | 159/2009. (XII.10) | Petényi Szilárdné polgármester |
| 7. | Kardos Község Önkormányzata | 5552 Kardos  Gyomai út 24. | 682 | 169/2009. (XII.30). | Brlás János polgármeste |
| 8. | Kardoskút Község Önkormányzata | 5945 Kardoskút  Március 15. tér 3. | 931 | 204/2009. (XII.14). | Lengyel György polgármester |
| 9. | Kondoros Község Önkormányzata | 5553 Kondoros  Hősök tere 23. | 5465 | 14/2010. (I.21). | Dankó Béla polgármester |
| 10. | Nagyszénás Nagyközség Önkormányzata | 5931 Nagyszénás  Hősök útja 9. | 5370 | 145/2009. (XII.15). | Nyemcsok János polgármester |
| 11. | Orosháza Város Önkormányzata | 5900 Orosháza  Szabadság tér 4-6. | 30356 | 481/2009. (XII.18). | Csizmadia Ibolya alpolgármester |
| 12. | Örménykút Község Önkormányzata | 5556 Örménykút  Dózsa u. 26. | 446 | 153/2009. (XII.10). | Szakács Jánosné polgármester |
| 13. | Szarvas Város Önkormányzata | 5540 Szarvas  Szabadság u. 25-27. | 17576 | 691/2009. (XII.17). | Besenczy Zoltán alpolgármester |
| 14. | Tótkomlós Város Önkormányzata | 5940 Tótkomlós  Fő út 1. | 6164 | 440/2009. (XII.14). | Malya György képviselő |
| 15. | Nagymágocs Nagyközség Önkormányzata | 6622 Nagymágocs, Szentesi út 42. | 3152 | 94/2011 (VI.28) | Atkári Krisztián polgármester |
| 16. | Pusztaföldvár Község Önkormányzata | 5919 Pusztaföldvár, Rákóczi u. 66. | 1752 | 159/2011 (VI.24) | Dr. Baranyi István polgármester |
|  | Összesen: |  | 81990 |  |  |

* a továbbiakban a Társulás Tagjai - az egyes önkormányzati képviselőtestületek határozata alapján tartott társulási alakuló ülésükön hozott döntésükkel elhatározták, hogy létrehozzák a tag önkormányzatok területén megvalósuló ivóvízminőség-javító program keretében önkormányzati társulásukat.
* A Társulás Tagjai megállapodtak, hogy a határozathozatal szempontjából, minősített többséghez legalább annyi tag igen szavazata szükséges, amely eléri a társulásban részt vevő tagok szavazatának több mint felét és az általuk képviselt települések lakosságszámának a felét.
* A minősített többséget nem igénylő kérdésekben a döntéshez legalább annyi tag igen szavazata szükséges, amely meghaladja a jelen lévő tagok szavazatainak a felét és az általuk képviselt települések lakosságszámának egyharmadát.
* A társulásban részt vevő képviselő-testületek mindegyikének minősített többséggel hozott döntése szükséges:

a) a megállapodás jóváhagyásához;

b) a megállapodás módosításához;

c) a megállapodás megszüntetéséhez;

d) a társuláshoz történő csatlakozáshoz való hozzájáruláshoz;

e) a társulási megállapodás év közbeni felmondásához.

- A csatlakozási szándék kinyilvánításához a csatlakozni kívánó önkormányzatnak a csatlakozási szándékáról a Társulási Tanácsot a minősített többséggel hozott vonatkozó határozatának megküldésével legalább hat hónappal korábban értesítenie kell. A Társulási Tanács határozatában dönt a csatlakozás időpontjáról.

* A Társulási Megállapodást felmondani - kivéve, ha a felmondás minősített többséggel hozott határozattal történik, vagy ha jogszabályban előírt feltétel teljesülésének megszűnése folytán bekövetkező hatáskörmegszűnés miatt válik év közben szükségessé - a naptári év utolsó napjával lehet. A felmondásról szóló minősített többségű szavazataránnyal hozott - döntést a képviselő-testület legalább a tárgy év június 30. napjáig köteles meghozni és a társulás tagjaival közölni. A megszűnés – jogszabály vagy a társulás ellenkező rendelkezése kivételével – kizárólag az év utolsó napjára szólhat.”

1. A Megállapodás I. 9. pont második bekezdése helyébe a következő rendelkezés lép:

„A társulási megállapodás – szerződésszegés nélküli – módosítását, megszüntetését, felmondását a társulás bármely tagja csak a Társulási és Támogatási, illetve egyéb szerződésekben, megállapodásokban vállalt feltételek, a tagok határozata, ezek hiányában a hatályos jogszabályok, különösen az Mötv. szabályai betartásával kezdeményezheti.”

1. A Megállapodás I. 10. pont d) alpontjának első bekezdése helyébe a következő rendelkezés lép:

„d) A Társulás Elnöke a Társulási Megállapodást megküldi:

* + az aláírástól számított 15 napon belül a székhely szerint illetékes Kormányhivatalnak, valamint,”.

1. A Megállapodás I. 11. pont b) és c) alpontjai helyébe a következő rendelkezés lép:

„b) Tagi jogok és kötelezettségek:

b/1. A társult tagsággal járó feladatok teljesítése:

* + A Tag köteles a Társulási szerződésben vállalt kötelezettségeit teljeskörűen teljesíteni, illetve az Ivóvízminőség-javító Programhoz kapcsolódóan a Társulást terhelő kötelezettségek teljesítésében közreműködni.
  + A társulási megállapodást általában a társulás Tagja részéről – kártérítési és kártalanítási kötelezettség nélkül felmondani akkor lehet, ha a felmondás nem sérti a társulási megállapodásba foglaltakat, a hatályos jogszabályokat, különösen a Magyarország helyi önkormányzatairól szóló 2011. évi CLXXXIX. tv-t.
  + A kilépés engedélyezéséről szóló döntéshez a bentmaradó tagoknak az elszámolást el kell fogadni.

b/2. A társult tag fizetési kötelezettségei:

* + Tagok rögzítik, hogy a Társulás számára bármely tag által fizetendő fizetendő hozzájárulás, egyéb költség, kötelezettség nem teljesítése esetén a Társulás a fizetési határidőt követő 15. naptól azonnali beszedési megbízás benyújtására jogosult.
  + A Társulási Tanács kezdeményezésére a társult tagok minősített többséggel hozott határozatával, a naptári év utolsó napjával kizárhatja a társulásból azt a tagot, amely a Társulási Megállapodásban vagy a társulási határozatban foglalt kötelezettségének ismételt felhívásra határidőben nem tett eleget.
  + Kizárási oknak minősül különösen:
  + ha a Tag a megállapított pénzügyi vagy egyéb kötelezettségének írásbeli felszólítás ellenére, a felszólítás kézhezvételét követő 60 napon belül sem tesz eleget,
  + ha a Tag a Társulás működéséhez szükséges döntési vagy előzetes egyeztetési kötelezettségének nem tesz eleget;
  + ha a Tag a Társulás érdekei ellen cselekszik, vagy veszélyezteti a hatékony együttműködést.

A kilépő Tag a Ptk. szerinti kártérítési felelősséggel tartozik a kilépésével a többi Tagnak okozott konkrét és közvetlen károkért, többletköltségekért.

c)A társulás megszűnése:

* ha a társulás tagjai az Mötv. [88. § (2) bekezdés](http://www.optijus.hu/loadpage.php?dest=OISZ&twhich=175619#sid252160) szerinti többséggel azt elhatározzák;
* a törvény erejénél fogva;
* a bíróság jogerős döntése alapján.

A társulás tagjai a társulás megszűnésekor kötelesek egymással elszámolni.”

1. A Megállapodás II.1. pontjában az ”Ötv-ben„ szövegrész helyébe az „Mötv-ben” szövegrész lép.

7. A Megállapodás III. 12.1. pont a) alpontja törlésre kerül.

8. A Megállapodás IV. 3. pontjában a „Ttv.” szövegrész helyébe az „Mötv.” szövegrész lép.

9. A Megállapodás VIII. 1.1. pontja helyébe a következő rendelkezés lép:

„VIII. 1.1. A Társulási Tanács, a Társulás Elnöke, a Társulás Alelnökei, a Társulás Bizottságai.”

10. A Megállapodás VIII. 2.4.1. pontja helyébe a következő rendelkezés lép:

„A Társulási Tanács üléseit szükség szerint, de minimum évente két alkalommal tartja. A Társulási Tanács üléseit a Társulás Elnöke, akadályoztatása esetén az Alelnök, az ő akadályoztatása esetén a korelnök hívja össze és vezeti. Az alakuló ülést a Társulás Elnökének megválasztásáig a delegált képviselők közüli korelnök vezeti.”

11. A Megállapodás VIII. 2.4.2. pont e) alpontja helyébe a következő rendelkezés lép:

„e) az illetékes Kormányhivatal vezetőjének kezdeményezésére,”.

12. A Megállapodás VIII. 2.4.3. pont helyébe a következő rendelkezés lép:

„VIII. 2.4.3. A Társulási Tanács akkor határozatképes, ha ülésén legalább a szavazatok felével rendelkező képviselő jelen van.”

13. A Megállapodás VIII.2.4.7. pont b) alpontja törlésre kerül.

14. A Megállapodás VIII. 6. pontja és a pont címe a következőkre módosul:

„VIII. 6. A Társulási Tanács munkaszervezete

A Társulási Tanács munkaszervezeti feladatait (döntések előkészítése, végrehajtás szervezése) az Orosházi Polgármesteri Hivatal látja el az Mötv. 95. § (4) bekezdése alapján.”

15. A Megállapodás jelen módosítása 2013. június 30. napján lép hatályba.

II. felhatalmazza a polgármestert a módosítással egységes szerkezetbe foglalt Társulási Megállapodás aláírására.

Felelős: Az okirat aláírásáért dr. Garay Rita polgármester

Határidő: 2013. június 30.

Tótkomlós, 2013. május 21.

dr. Garay Rita

polgármester

Az előterjesztést készítette: Kárász Gáborné, ügyintéző

Az előterjesztést látta: Kvasznovszkyné Szilasi-Horváth Krisztina, jegyző