**Átfogó értékelés**

**Tótkomlós Város Önkormányzat**

**gyermekjóléti és gyermekvédelmi feladatainak**

**2012. évi ellátásáról**

A beszámolót készítette: dr. Kruzslicz-Bodnár Gréta, aljegyző

A beszámoló elkészítéshez adatot, információt szolgáltattak:

* Bedőné Skoda Ilona, gyámhatósági ügyintéző,
* Mihalkó Csilla, igazgatási ügyintéző,
* Kovácsné Csiszár Klára a Szociális Szolgáltató Központ vezetője,
* Hajduk Lászlóné a Szociális Szolgáltató Központ Bölcsőde vezetője,
* Bohácsné Nyiregyházki Zsuzsanna, a Jankó János Általános Iskola és Gimnázium igazgatója,
* Laukó Zsuzsanna, a Szlovák Két Tanítási Nyelvű Általános Iskola igazgatója,
* Szűcs Sándorné, gazdasági ügyintéző,
* Pál Katalin az Orosháza Kistérség Egyesített Gyermekjóléti Központja és Családsegítő Szolgálata családgondozója,
* Dunai József r. fhdgy. mb. közrendvédelmi osztályvezető Orosházi Rendőrkapitányság

2013.

Bevezető

A gyermekvédelmi és gyámügyi rendszer szabályait a nemzetközi egyezményekkel összhangban született, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) rendezi.

A Gyvt. nem más, mint az ENSZ Gyermekjogi Egyezményének hazai feltételekhez igazodó alaptörvénye. Mint ilyen, bár tartalmában a gyermekekre és családjaikra irányuló szociális védelmet, ellátásokat szabályozza, több annál, mint a rászoruló gyermekek egyszerű védelme. Alapvetően minden gyermek jólétét, megfelelő védelmét biztosítja. Ennek érdekében a törvényi szabályozás a korábbinál jobban és hangsúlyosabban állítja a középpontba a gyermeket és a családot, továbbá korlátozza az állam beavatkozási lehetőségeit, szabályozva ennek módját és formáit. A szűken értelmezett gyermekvédelmi felfogással szemben jóval tágabban értelmezi a megelőzés, kezelés és gondozás kereteit, és szektor semlegessé teszi ellátás szinte valamennyi formáját.

A gyermekek védelme során a lehető legszélesebben értelmezi a Gyvt. elsősorban a szolgáltatást és az önkéntességet. Kiemelten kezeli továbbá a családjukból kiemelt, illetve a családjukat elvesztett gyermekek ügyét, akik esetében az államnak többet és mást kell vállalnia, mint a családban élő gyermekeknél, ezért az állam számukra nem csak segítséget nyújt, hanem garantálja a megfelelő életkörülmények biztosítását és segíti az önálló élet megkezdését. A hatósági feladatok egy részének központosítása, a gyámhatósági munka önállóságának növelése, szakszerűbbé tétele erősíti a szolgáltató és ügyfélbarát megoldások lehetőségét.

A gyermekvédelem működése úgy biztosítható, hogy annak - törvényben rögzített - elemei horizontálisan és vertikálisan is egymásra, illetve egymás mellé épülnek, különválasztva a szolgáltatást és a hatósági munkát, valamint az alapellátás és a szakellátás rendszerét.

Magyarországon ezért tehát több alrendszerből tevődik össze a gyermekjólét - gyermekvédelem ellátórendszere**,** amely kettős funkcióval rendelkezik. Egyrészről a pénzbeli és természetbeni ellátásokon, valamint a gyermekjóléti alapellátásokon keresztül a gyermekek családban történő nevelkedését segíti elő, továbbá megelőzi, illetve megszünteti a kialakult veszélyeztetettséget, a családban keletkezett problémákat. Másrészről a gyermekvédelmi szakellátáson keresztül a valamilyen okból családban nem nevelhető gyermekek számára nyújt családpótló ellátást nevelőszülőnél, illetve gyermekotthonban.

A Gyvt. 96. § (6) bekezdése alapján a települési önkormányzat a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést a képviselő-testület általi megtárgyalást követően meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

Az értékelés szempontjait a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. számú melléklete határozza meg a következők szerint:

1. A település demográfiai mutatói, különös tekintettel a 0-18 éves korosztály adataira.
2. Az önkormányzat által nyújtott pénzbeli, természetbeni ellátások biztosítása:

* a rendszeres gyermekvédelmi kedvezményben részesülők száma, a rendkívüli gyermekvédelmi támogatásban részesültek száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,
* egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,
* gyermekétkeztetés megoldásának módjai, kedvezményben részesülőkre vonatkozó statisztikai adatok.

1. Az önkormányzat által biztosított személyes gondoskodást nyújtó ellátások bemutatása:

* gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),
* gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

1. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása.
2. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).
3. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.
4. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).

Az elmúlt években az értékelés részét képezte a jegyzői hatáskörben tett gyámhatósági intézkedésekről szóló beszámoló, valamint a városi gyámhivatal hatósági intézkedéseire, feladataira vonatkozó adatok is. 2013. január 1-jével a gyámhatósági rendszer átalakult, a jegyző már nem lát el gyámhatósági feladatokat, és a gyámhivatal is a kormányhivatalok felügyelete alá tartozó járási hivatalok szakigazgatási szerveiként működnek tovább. Így az erre vonatkozó adatokról már jelen átfogó értékelés részeként nem kell beszámolnunk.

A könnyebb átláthatóság érdekében a beszámolót a feladat- és hatásköröket megállapító jogszabályi rendelkezések, valamint a személyi és tárgyi feltételek bemutatásával kezdem, majd a fenti szempontok figyelembe vételével szeretnék átfogó képet adni a 2012. évben, a gyermekjóléti és gyermekvédelmi területen végzett munkáról.

A gyermekvédelem rendszere – a feladat- és hatáskörök megoszlása

A gyermekvédelmi rendszer működtetése állami és önkormányzati feladat.

A törvényben meghatározott, a gyermekek védelmét biztosító hatósági feladat- és hatásköröket

* a helyi önkormányzat képviselő-testülete,
* a települési önkormányzat jegyzője, illetve
* a gyámhivatal gyakorolja.

A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a törvényben meghatározott hatósági intézkedések biztosítják, a következők szerint:

*Pénzbeli és természetbeni ellátások:*

* rendszeres gyermekvédelmi kedvezmény (jegyzői hatáskör),
* kiegészítő gyermekvédelmi támogatás (jegyzői hatáskör),
* óvodáztatási támogatás (jegyzői hatáskör).
* rendkívüli gyermekvédelmi támogatás (önkormányzati hatáskör),
* gyermektartásdíj megelőlegezése (járási gyámhivatali hatáskör),
* otthonteremtési támogatás (járási gyámhivatali hatáskör),

*A személyes gondoskodás keretébe tartozó gyermekjóléti alapellátások:*

* gyermekjóléti szolgáltatás,
* gyermekek napközbeni ellátása,
* gyermekek átmeneti gondozása.

*A személyes gondoskodás keretébe tartozó gyermekvédelmi szakellátások:*

* otthont nyújtó ellátás,
* utógondozói ellátás,
* területi gyermekvédelmi szakszolgáltatás.

*A gyermekvédelmi gondoskodás keretébe tartozó hatósági intézkedések* (gyámhivatali hatáskör)*:*

* védelembe vétel,
* családbafogadás,
* ideiglenes hatályú elhelyezés,
* átmeneti nevelésbe vétel,
* tartós nevelésbe vétel,
* nevelési felügyelet elrendelése,
* utógondozás elrendelése,
* utógondozói ellátás elrendelése.

A gyermekvédelmi rendszer része a bíróság által javítóintézeti nevelésre utalt, illetve előzetes letartóztatásba helyezett fiatalkorúak intézeti ellátása is.

A Gyvt. alapján gyermekvédelmi rendszerhez kapcsolódó feladatot látnak el - a gyermek családban történő nevelkedésének elősegítése, a gyermek veszélyeztetettségének megelőzése és megszüntetése érdekében - a törvényben meghatározott alaptevékenység keretében

* az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,
* a személyes gondoskodást nyújtó szolgáltatók, így különösen a családsegítő szolgálat, a családsegítő központ,
* a közoktatási intézmények, így különösen a nevelési-oktatási intézmény, a nevelési tanácsadó,
* a rendőrség,
* az ügyészség,
* a bíróság,
* a pártfogó felügyelői szolgálat,
* az áldozatsegítés és a kárenyhítés feladatait ellátó szervezetek,
* a menekülteket befogadó állomás, a menekültek átmeneti szállása,
* a társadalmi szervezetek, egyházak, alapítványok, valamint
* a munkaügyi hatóság.

Az előbb felsorolt intézmények és személyek kötelesek

* egymással együttműködni és egymást kölcsönösen tájékoztatni,
* jelzéssel élni a gyermek veszélyeztetettsége esetén a gyermekjóléti szolgálatnál,
* hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett súlyos veszélyeztető magatartása esetén.

Ilyen jelzéssel és kezdeményezéssel bármely állampolgár és a gyermekek érdekeit képviselő társadalmi szervezet is élhet.

A települési önkormányzat kötelező feladata, hogy biztosítsa a rendkívüli gyermekvédelmi támogatást, a személyes gondoskodást nyújtó alapellátások keretében a gyermekjóléti szolgáltatást, a gyermekek napközbeni ellátását, a gyermekek átmeneti gondozását, szervezze és közvetítse a máshol igénybe vehető ellátásokhoz való hozzájutást.

Tótkomlós Város Önkormányzat Képviselő-testülete a rendkívüli gyermekvédelmi támogatás eljárási szabályairól, valamint a személyes gondoskodás keretébe tartozó gyermekvédelmi alapellátásokról és az intézményi térítési díjakról szóló 7/2006. (II. 28.) önkormányzati rendelet (a továbbiakban: Ör.) megalkotásával gondoskodott a helyi szinten szabályozandó ellátások meghatározásáról.

A Gyvt. kimondja, hogy az a települési önkormányzat, amelynek területén 10.000-nél több állandó lakos él, bölcsődét köteles működtetni. Városunk tehát önként vállalt feladataként tartja fenn a Bölcsődét, így biztosítva a 3 éven aluli gyermekek napközbeni ellátását, szakszerű gondozását és nevelését.

A gyermekvédelmi feladatok ellátásának személyi és tárgyi feltételei a Polgármesteri Hivatalban

Tótkomlós Város Önkormányzat Képviselő-testületének gyermekvédelmi hatósági feladatait átruházott hatáskörben a Szociális Bizottság látja el. A bizottság dönt rendkívüli gyermekvédelmi támogatás ügyében. A bizottság üléseit kéthetente tartja a Polgármesteri Hivatal hivatalos helyiségében. A bizottság munkáját - az említett ügytípus tekintetében - Bedőné Skoda Ilona, a Polgármesteri Hivatal ügyintézője segíti.

A jegyzői hatáskörben megállapítandó rendszeres gyermekvédelmi kedvezményre való jogosultság döntésre előkészítését szintén Bedőné Skoda Ilona végzi.

2012. évben ő látta el a jegyzői gyámhatósági feladatokat is, valamint egyes szociális igazgatási feladatokat (az átmeneti segéllyel, a helyi lakáscélú támogatással, a védendő fogyasztókkal, valamint a halmozottan hátrányos helyzetűekkel kapcsolatos ügyeket).

Az ügyintézőnek a Polgármesteri Hivatal „A” épületében önálló irodája van, ahol saját interneteléréssel rendelkező számítógépet, nyomtatót, telefont használhat. Fénymásolási lehetősége a folyosón megoldott. Jogszabályokhoz való hozzájutását közvetlen felettese, az aljegyző biztosítja. Az ügyintézőnek kiadmányozási joga nincs, minden kimenő iratot az aljegyző ír alá. Az ügyintéző a leíró, postázó munkát közfoglalkoztatott munkavállaló segítségével végzi, aki a kimenő iratokat is iktatja.

2012. évben az ügyintéző megszerezte a közigazgatási szakvizsgát, mely jogszabályban előírt kötelezettsége volt.

Tótkomlóson 2012-ben önálló gyámhivatal működött, Tótkomlósra és Békéssámsonra kiterjedő illetékességgel. A gyámhivatali feladatokat Szpisjak Jánosné, valamint kapcsolt munkakörben Takács Ágnes Katalin látta el.

A gyámhivatal önálló irodában működött, ahol az ügyintéző saját interneteléréssel rendelkező számítógépet, nyomtatót, telefont használhatott. Fénymásolásra a folyosón volt lehetősége. Jogszabályokhoz való hozzájutását az aljegyző biztosította. Az ügyintézőnek gyámhivatali ügyekben önálló kiadmányozási joga volt. Az ügyintéző a leíró, postázó munkát maga végezte, valamint iktatta a kimenő iratokat.

A városi gyámhivatal ügyintézője önálló feladat- és hatáskörrel rendelkezett, felette a jegyző szakmai felügyeletet nem, csak munkáltatói jogokat gyakorolt. A városi gyámhivatal szakmai felügyeletét a Békés Megyei Kormányhivatal Szociális és Gyámhivatala látta el.

A korábban írtaknak megfelelően a jogszabályok és a hatáskörök változása miatt a gyámhatósági és a gyámhivatali feladatok 2012. évi ellátásának alakulása a továbbiakban nem szerepel a beszámolóban.

Tótkomlós demográfiai mutatói, különös tekintettel a 0-18 éves korosztály adataira

Tótkomlós város lélekszáma Magyarország legtöbb településéhez hasonlóan folyamatosan csökken. 1945-ben még 10.984 fő lakott a településen, napjainkban már csak 6.195 fő a város lakosságának száma. A legnagyobb lélekszámcsökkenés 1945. és 1946, valamint 1980-1990. évek között következett be. 2000-től valamelyest lelassult, de nem állt meg a népesség fogyása.

A csökkenés több tényező együttes hatásának eredménye, melyből kiemelkedő fontosságú a munkalehetőségek szűkössége. A fiatalabb korosztály elvándorlása a városból az utóbbi évek jellemző és állandósulni látszó tendenciájává vált. A fiatalok minden lehetőséget megragadnak, hogy versenyképes szakmát tanuljanak. Már középiskolai tanulmányaik ideje alatt a várostól távol tanulnak, felsőoktatási intézménybe pedig még messzebb kényszerülnek eljárni. Tanulmányaik végeztével kevesen térnek vissza szülővárosukba, igyekeznek tanulmányaik helyszínén elhelyezkedni, családot alapítani.

Tótkomlós állandó lakosainak száma 2003-tól az alábbiak szerint alakult:

|  |  |
| --- | --- |
| **Év** | **Állandó lakosok száma (fő)** |
| 2003 | 6.848 |
| 2004 | 6.774 |
| 2005 | 6.753 |
| 2006 | 6.703 |
| 2007 | 6.639 |
| 2008 | 6.527 |
| 2009 | 6.449 |
| 2010 | 6.390 |
| 2011 | 6.321 |
| 2012 | 6.257 |
| 2013 | 6.195 |

A következő diagram látványosan szemlélteti a népesség alakulását az elmúlt években:

Az állandó lakosság száma korcsoportonkénti bontásban

2005 – 2013. évekre vonatkozóan

|  |  |  |  |  |  |  |  |
| --- | --- | --- | --- | --- | --- | --- | --- |
| **Év** | Lakos **(fő)** | **18 év alattiak**  **(fő)** | **18 év alattiak aránya a teljes népességhez**  **(%)** | **19-60 év közöttiek**  **(fő)** | **19-60 év közöttiek aránya a teljes népességhez**  **(%)** | **61 év felettiek**  **(fő)** | **61 év felettiek aránya a teljes népességhez**  **(%)** |
| **2005** | 6.753 | 1.388 | 21 | 3.856 | 57 | 1.509 | 22 |
| **2006** | 6.703 | 1.357 | 20 | 3.856 | 58 | 1.490 | 22 |
| **2007** | 6.639 | 1.316 | 20 | 3.835 | 58 | 1.488 | 22 |
| **2008** | 6.527 | 1.266 | 19 | 3.790 | 58 | 1.471 | 23 |
| **2009** | 6.449 | 1.240 | 19 | 3.748 | 58 | 1.461 | 23 |
| **2010** | 6.390 | 1.202 | 19 | 3.694 | 58 | 1.494 | 23 |
| **2011** | 6.321 | 1.154 | 18 | 3.674 | 58 | 1.493 | 24 |
| **2012** | 6.257 | 1.130 | 18 | 3.635 | 58 | 1.492 | 24 |
| **2013** | 6.195 | 1.098 | 18 | 3.617 | 58 | 1.480 | 24 |

A születések és halálozások száma az alábbiak szerint alakult:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Év** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** | **2012** |
| **Születés** | 57 | 70 | 60 | 57 | 47 | 55 | 62 | 53 | 38 | 44 | 50 |
| **Halálozás** | 105 | 130 | 109 | 111 | 98 | 100 | 126 | 92 | 86 | 112 | 93 |

A városunkból elköltözött személyek száma az alábbiak szerint alakult:

|  |  |
| --- | --- |
| **Év** | **Tótkomlósról elköltözött személyek száma** |
| 2004 | 113 |
| 2005 | 163 |
| 2006 | 209 |
| 2007 | 193 |
| 2008 | 158 |
| 2009 | 129 |
| 2010 | 155 |
| 2011 | 126 |
| 2012 | 150 |

Az adatokból megállapítható, hogy településünk lélekszáma évről évre csökken. A csökkenéssel egyidejűleg lassan folytatódik a 18 éven aluliak arányának csökkenése is.

Az önkormányzat által nyújtott pénzbeli, természetbeni ellátások biztosítása

A Gyvt. a gyermeki jogok között elsőként említi azt, hogy a gyermeknek joga van a testi, értelmi, érzelmi és erkölcsi fejlődését, egészséges felnevelkedését és jólétét biztosító saját családi környezetében történő nevelkedéséhez. A gyermeki jogokat védeni kell, mely minden olyan természetes és jogi személy kötelezettsége, aki a gyermek nevelésével, oktatásával, ellátásával, ügyeinek intézésével foglalkozik.

A törvény kimondja továbbá azt is, hogy a gyermeket kizárólag anyagi okból fennálló veszélyeztetettség miatt nem szabad családjától elválasztani. A nehéz anyagi körülmények között élő gyermekek, családok védelmét a korábban írtaknak megfelelően a következő pénzbeli, illetve természetbeni ellátások biztosítják: rendszeres gyermekvédelmi kedvezmény, rendkívüli gyermekvédelmi támogatás, gyermektartásdíj megelőlegezése, otthonteremtési támogatás, kiegészítő gyermekvédelmi támogatás és óvodáztatási támogatás.

Rendszeres gyermekvédelmi kedvezmény:

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult

* a gyermekétkeztetés normatív kedvezményének,
* meghatározott pénzbeli támogatásnak,
* külön jogszabályban meghatározott egyéb kedvezményeknek az igénybevételére.

A gyámhatóság (jegyző) megállapítja a gyermek rendszeres gyermekvédelmi kedvezményre való jogosultságát, amennyiben a gyermeket gondozó családban az egy főre jutó havi jövedelem összege nem haladja meg

a) az öregségi nyugdíj mindenkori legkisebb összegének (a továbbiakban: az öregségi nyugdíj legkisebb összege) a 140%-át (39.900,- Ft),

aa) ha a gyermeket egyedülálló szülő, illetve más törvényes képviselő gondozza, vagy

ab) ha a gyermek tartósan beteg, illetve súlyosan fogyatékos, vagy

ac) ha a nagykorúvá vált gyermek megfelel a jogszabályban foglalt feltételeknek;

b) az öregségi nyugdíj legkisebb összegének 130%-át (37.050,- Ft) az a) pont alá nem tartozó esetben, feltéve, hogy a vagyoni helyzet vizsgálata során az egy főre jutó vagyon értéke nem haladja meg külön-külön vagy együttesen a jogszabályban meghatározott értéket.

Vagyon alatt azt a hasznosítható ingatlant, járművet, továbbá vagyoni értékű jogot kell érteni, amelynek egy főre jutó értéke a gyermeket gondozó családban

a) külön-külön számítva az öregségi nyugdíj legkisebb összegének húszszorosát (570.000,- Ft), vagy

b) együtt számítva az öregségi nyugdíj legkisebb összegének hetvenszeresét (1.995.000,- Ft)

meghaladja, azzal, hogy nem minősül vagyonnak az az ingatlan, amelyben a szülő vagy a tartásra köteles más törvényes képviselő életvitelszerűen lakik, az a vagyoni értékű jog, amely az általuk lakott ingatlanon áll fenn, továbbá a mozgáskorlátozottságra vagy tartós betegségre tekintettel fenntartott gépjármű.

A gyámhatóság annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága

a) a tárgyév augusztus 1-jén fennáll, a tárgyév augusztus hónapjára tekintettel,

b) a tárgyév november 1-jén fennáll, a tárgyév november hónapjára tekintettel

természetbeni támogatást nyújt fogyasztásra kész étel, ruházat, valamint tanszer vásárlására felhasználható Erzsébet-utalvány formájában.

A támogatás esetenkénti összegéről az Országgyűlés a központi költségvetésről szóló törvény elfogadásával egyidejűleg dönt. 2012. évben az esetenként nyújtott támogatás 5.800,- Ft/fő volt, így az év folyamán 6.148.000,- Ft értékben adtunk utalványt a rászoruló családoknak.

Az alábbi táblázatból a rendszeres gyermekvédelmi kedvezmény 2009-2012. évi adatai hasonlíthatók össze:

|  |  |  |  |  |
| --- | --- | --- | --- | --- |
| **Adatok** | **2009.** | **2010.** | **2011.** | **2012.** |
| **Támogatott gyermekek száma**  **-ebből nagykorú (tanuló)** | 495 fő  37 fő | 545 fő  60 fő | 578 fő  48 fő | 517 fő  47 fő |
| **Kérelmek száma**   * **ebből egyedül álló (gyermekét egyedül nevelő) kérelmező** | 261 család  103 szülő | 290 család  131 szülő | 331 család  138 szülő | 320 család  136 szülő |
| **Elutasított kérelmek száma** | 10 | 6 | 7 | 9 |
| **Pénzbeli támogatás összege (Ft)** | 440.000,- | 6.125.000,- | 6.629.000,- | 6.148.000,- |

2012-ben 9 alkalommal, a kérelmezők jövedelmi viszonyai miatt került elutasításra a rendszeres gyermekvédelmi kedvezmény iránti kérelem.

A támogatásra jogosultak magas száma abból adódik, hogy Tótkomlóson kevés a munkalehetőség, a legtöbb családban csak az egyik törvényes képviselő rendelkezik rendszeres jövedelemmel. Az egyedülálló szülő, több esetben csak az anyasági segélyből és a gyermek után járó családi pótlék összegéből tartja fenn a családot. Az elvált szülők esetében gyakori, hogy a tartásdíjra kötelezett szülő nem fizet tartásdíjat gyermekei után.

2012. évben az egy főre jutó jövedelem megoszlása a rendszeres gyermekvédelmi kedvezményben részesülő családoknál

|  |  |  |  |
| --- | --- | --- | --- |
| **Összeg / fő** | **14.250,- Ft alatt** | **14.250- 28.500,- Ft között** | **28.500,- Ft felett** |
| **Családok száma** | 67 család | 202 család | 248 család |

A rendszeres gyermekvédelmi kedvezményre való jogosultság megállapításához kapcsolódó jövedelemvizsgálat során megállapítható, hogy sok családban az egy főre jutó nettó jövedelem nem éri el az öregségi nyugdíj legkisebb összegét, a 28.500.-Ft-ot. Ezeknél a családoknál általában a szülők egyike, vagy nem egy esetben egyike sem rendelkezik munkahellyel és a gyermek(ek) után járó családtámogatás összegéből élnek.

A rendszeres gyermekvédelmi kedvezményben részesülők kor szerinti megoszlását, valamint a családok számának alakulását a család gyermekei száma alapján a következő diagramok mutatják:

Itt kell említést tennünk a hátrányos helyzetű, illetve a halmozottan hátrányos helyzetű gyermekekről. Ennek megállapítása szorosan kapcsolódik a rendszeres gyermekvédelmi kedvezmény intézményéhez.

Hátrányos helyzetű az a gyermek, akit a jegyző védelembe vett, illetve rendszeres gyermekvédelmi kedvezményre való jogosultságát megállapította. E csoporton belül halmozottan hátrányos helyzetű az a gyermek, akinek törvényes felügyeletét ellátó szülője legfeljebb az iskola nyolcadik évfolyamán folytatott tanulmányait fejezte be sikeresen. A törvényes képviselő évente a rendszeres gyermekvédelmi kérelem benyújtásával egy időben nyilatkozik a gyermek halmozottan hátrányos helyzetéről. A nyilatkozatban közölt adatokat a jegyző kizárólag a halmozottan hátrányos helyzet meghatározására, az óvodai, iskolai körzethatároknak a jogszabályban előírtak szerinti kialakításához használhatja fel, továbbá a szülő írásbeli hozzájárulása esetén a nyilatkozatot megküldi a nevelési-oktatási intézménynek.

Nyilvántartásunk alapján, a Tótkomlóson élő hátrányos helyzetű és halmozottan hátrányos helyzetű gyermekek számát az alábbi táblázat mutatja be, 2009-2012. évekre vonatkozóan:

|  |  |  |  |  |
| --- | --- | --- | --- | --- |
| **Adatok** | **2009.** | **2010.** | **2011.** | **2012.** |
| **Hátrányos helyzetű gyermekek (rendszeres gyermekvédelmi kedvezményre jogosultak)** | 495 fő | 545 fő | 578 fő | 517 fő |
| **Halmozottan hátrányos helyzetű gyermekek összesen:**  **- kor szerinti megoszlás:**  **- óvodás**  **- általános iskolás**  **- középiskolás** | 41 fő  7 fő  20 fő  14 fő | 59 fő  13 fő  24 fő  22 fő | 61 fő  10 fő  28 fő  23 fő | 51 fő  11 fő  30 fő  10 fő |

A hátrányos helyzetű és a halmozottan hátrányos helyzetű gyermekeket különböző kedvezmények, juttatások, pályázati lehetőségek illethetik meg.

Rendkívüli gyermekvédelmi támogatás:

A települési önkormányzat képviselő-testülete a gyermeket a rendeletében meghatározott mértékű rendkívüli gyermekvédelmi támogatásban részesíti, ha a gyermeket gondozó család időszakosan létfenntartási gondokkal küzd, vagy létfenntartást veszélyeztető rendkívüli élethelyzetbe került.

Az Ör. 12. § (3)-(4) bekezdései alapján a Szociális Bizottság – átruházott hatáskörben – rendkívüli gyermekvédelmi támogatásban részesíti a gyermeket, ha a gyermeket gondozó családban az egy főre jutó havi jövedelem összege nem haladja meg az öregségi nyugdíj mindenkori legkisebb összegét. Kivételesen akkor is megállapítható a rendkívüli gyermekvédelmi támogatás, ha az egy főre jutó jövedelem az öregségi nyugdíj mindenkori legkisebb összegét legfeljebb 50 %-kal meghaladja feltéve, hogy a gyermeket nevelő szülő egyedülálló, vagy három, illetve több gyermeket, vagy tartós beteg gyermeket nevel.

A rendkívüli gyermekvédelmi támogatás mutatószámainak alakulása 2009-2012. között:

|  |  |  |  |  |
| --- | --- | --- | --- | --- |
| **Adatok** | **2009.** | **2010.** | **2011.** | **2012.** |
| **Támogatottak (családok) száma**   * **ebből egy alkalommal** * **két alkalommal** * **három, vagy több alkalommal** | 56 család  34 család  12 család  10 család | 115 család  61 család  25 család  28 család | 110 család  55 család  16 család  37 család | 170 család  15 család  20 család  81 család |
| **Támogatás összege (Ft)** | 684.000,- | 1.517.000,- | 1.366.000,- | 736.000,- |

1 család havi rendszerességgel részesült egész évben támogatásban.

A rendkívüli gyermekvédelmi támogatás teljes összege, az önkormányzat költségvetését terheli, ezért szem előtt tartva ugyan a családok nehéz anyagi helyzetét, mindenképp figyelni kell arra, hogy éves szinten mi az az összeg, ami önkormányzatunk számára vállalható.

Látható, hogy a támogatott családok száma folyamatosan növekszik, valamint figyelemre méltó, hogy egyre inkább az a tendencia, hogy egy család többször, akár háromszor vagy még többször fordul egy éven belül az önkormányzathoz segítségért.

A gazdasági helyzet, a munkanélküliség, a devizaalapú lakáshitelek emelkedése, a rezsiköltségek növekedése a kisgyermekes családokat nehéz helyzetbe hozták, amit hűen tükröz a rendkívüli gyermekvédelmi támogatás fenti statisztikája.

A támogatásra irányuló kérelmek indokoló részében a törvényes képviselők a leggyakrabban élelmiszerre, gyógyszer kiváltására, orvosi kezelésekre, illetve az orvosi kezelések útiköltségére, nyelvkönyvvásárlásra, étkezési díj befizetésre, kollégiumi ellátásra kértek segítséget.

A támogatás természetbeni ellátás formájában is nyújtható, ez leggyakrabban gyógyszerkiváltást szolgált. A védelembe vétel alatt álló családoknál a támogatás összegét, minden esetben a Gyermekjóléti Szolgálat családgondozóival közösen használja fel a kérelmező. A sok gyermekes családoknál több esetben előfordul, hogy a gyermekek után járó támogatásból tartják fenn a családot.

Kiegészítő gyermekvédelmi támogatás:

Kiegészítő gyermekvédelmi támogatásra az a rendszeres gyermekvédelmi kedvezményben részesülő gyermek gyámjául rendelt hozzátartozó jogosult, aki a gyermek tartására köteles, és nyugellátásban, vagy baleseti nyugellátásban, vagy nyugdíjszerű rendszeres szociális pénzellátásban, vagy időskorúak járadékában részesül.

A kiegészítő gyermekvédelmi támogatás havi összege - gyermekenként - az öregségi nyugdíj mindenkori legkisebb összegének 22 százaléka (6.270,- Ft).

Kiegészítő gyermekvédelmi támogatás megállapítására 2012-ben nem került sor.

Óvodáztatási támogatás:

A települési önkormányzat jegyzője annak a rendszeres gyermekvédelmi kedvezményben részesülő gyermeknek a szülője részére, aki a három-, illetve négyéves gyermekét beíratta az óvodába, továbbá gondoskodik gyermeke rendszeres óvodába járatásáról, és akinek rendszeres gyermekvédelmi kedvezményre való jogosultsága fennáll

a) a gyermek óvodai beíratását követően első alkalommal, ha a gyermek óvodai beíratása

aa) a naptári év első felében történik és a gyermek óvodai nevelésben való részvétele óta legalább két hónap eltelt, a beíratás évének június hónapjában,

ab) a naptári év első felében történik, de júniusig nem telt el két hónap, a beíratás évének december hónapjában,

ac) a naptári év második felében történik és a gyermek óvodai nevelésben való részvétele óta legalább két hónap eltelt, a beíratás évének december hónapjában,

ad) a naptári év második felében történik, de a beíratás évében decemberig nem telt el két hónap, a következő év június hónapjában [a továbbiakban az *aa)-ad)* pont alattiak együtt: első alkalom],

b) a gyermek beíratását követően második és további alkalommal az óvodai nevelési jogviszony fennállásáig

ba) a tárgyév június hónapjában,

bb) a tárgyév december hónapjában, pénzbeli támogatást folyósít.

A pénzbeli támogatás folyósításának további feltétele, hogy a gyermek felett a szülői felügyeleti jogot gyakorló szülő, illetve ha mindkét szülő gyakorolja a szülői felügyeleti jogot, mindkét szülő a jegyzői eljárásban önkéntes nyilatkozatot tegyen arról, hogy gyermekének hároméves koráig legfeljebb az iskola nyolcadik évfolyamán folytatott tanulmányait fejezte be sikeresen.

A pénzbeli támogatás összege első alkalommal húszezer forint, ezt követőn esetenként és gyermekenként tízezer forint.

Óvodáztatási támogatás megállapítására 2012-ben nem került sor.

A Gyvt-ben nem szabályozott pénzbeli vagy természetbeni juttatások:

A Gyvt-ben nem szabályozott pénzbeli vagy természetbeni juttatások nyújtására önkormányzatunknak – nehéz gazdasági helyzete miatt – alig van lehetősége.

Tótkomlós Város Önkormányzat Képviselő-testülete 2001-ben megalkotta 5/2001. (II. 20.) önkormányzati rendeletét a felsőoktatási hallgatók és a felsőoktatási tanulmányokat kezdő fiatalok ösztöndíjrendszeréről, mely a Bursa Hungarica Felsőoktatási Önkormányzati Ösztöndíjrendszer (a továbbiakban: Ösztöndíjrendszer) szabályairól, a támogatáshoz jutás feltételeiről szól.

A rendelet célja, hogy a szellemi javakhoz való hozzáférés egyenlő esélyének megteremtése érdekében mindazok számára elérhetővé tegye az első diploma megszerzését, akik számára a felsőoktatásba történő bejutás, illetve felsőoktatási tanulmányaik folytatása szociális helyzetük miatt súlyos nehézségekbe ütközik.

Az Ösztöndíjrendszer célja, hogy az esélyteremtés érdekében a hátrányos helyzetű, szociálisan rászoruló fiatalok számára is elérhetővé tegye a felsőoktatásban való részvételt, jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Korm. rendelet (a továbbiakban: R.) szolgál.

Az Ösztöndíjrendszer többszintű támogatási rendszer, amelynek pénzügyi fedezeteként három forrás szolgál:

1. települési önkormányzatok által nyújtott támogatás

önkormányzati ösztöndíjrész

1. megyei önkormányzatok által nyújtott támogatás
2. intézményi támogatás 🡪 intézményi ösztöndíjrész

Az ösztöndíj időtartama:

* „A” típusú pályázat esetén 10 hónap, a már felsőoktatásban tanulók számára
* „B” típusú pályázat esetén 3x10 hónap, azok számára, akik felsőoktatási tanulmányaikat a következő tanévben kezdik meg.

Az ösztöndíj elbírálása kizárólag szociális rászorultság alapján, a pályázó tanulmányi eredményétől függetlenül történhet.

Tótkomlós Város Önkormányzat Képviselő-testülete első alkalommal 2001-ben csatlakozott az Ösztöndíjrendszerhez. Akkor 23 főt részesített támogatásban. Az ezt követő években 2002-2005-ig az önkormányzat az Ösztöndíjrendszerhez nem csatlakozott. 2006. óta azonban az önkormányzat folyamatosan részt vesz az Ösztöndíjrendszerben a következők szerint:

Az önkormányzat havi 4.000,- Ft-tal támogatta az ösztöndíjasokat, így 2006-2012. között az önkormányzati ráfordítás (kötelezettségvállalás) összege a következők szerint alakult:

|  |  |  |  |  |  |  |
| --- | --- | --- | --- | --- | --- | --- |
| **2006** | **2007** | **2008** | **2009** | **2010** | **2011** | **2012** |
| 360.000,- Ft | 1.080.000,- Ft | 600.000,- Ft | 1.520.000,- Ft | 1.600.000,- Ft | 960.000,- Ft | 920.000,- Ft |

Gyermekétkeztetés:

Az óvodákba és az iskolákba az önkormányzattal szerződött vállalkozás, a Farbung Gastro Kft. szállítja az ételt. A Bölcsőde – a gyermekek sajátos ellátási igénye miatt – saját konyhával rendelkezik, az étel elkészítése ott helyben történik, így a diétára szorult, a különböző ételérzékenységekben szenvedő gyermekek ellátása is megoldott (tej, tojás és lisztérzékenység).

Az intézményi térítési díjat minden esetben a képviselő-testület állapítja meg, mely 2012-ben a következők szerint alakult:

|  |  |  |  |
| --- | --- | --- | --- |
| **Korcsoport** | **Ellátás** | **Nyersanyagköltség Ft / nap**  **2012.01.01-2012.03.31.** | **Nyersanyagköltség Ft / nap**  **2012.04.01-2012.12.31.** |
| Bölcsőde  20 hetes – 3 éves | tízórai, ebéd, uzsonna | 412,- | 380,- |
| Óvoda  3 – 6 éves | tízórai, ebéd, uzsonna | 334,- | 334,- |
| Általános iskola napközi  6 – 14 éves | tízórai, ebéd, uzsonna | 421,- | 421,- |
| Általános iskola menza  6 – 14 éves | ebéd | 277,- | 277,- |
| Gimnáziumi menza  14 – 18 éves | ebéd | 324,- | 324,- |
| Diákotthon, általános iskola és gimnázium  6 – 18 éves | reggeli, tízórai, ebéd, uzsonna, vacsora | 754,- | 754,- |

A térítési díj napi összege a nyersanyagköltség napi összegének ÁFÁ-val növelt összege.

A gyermekétkeztetés Gyvt-ben foglaltak szerint kedvezményesen vehető igénybe, meghatározott feltételek megvalósulása esetén, ezek a következők:

Ingyenes ellátásban kell részesíteni a jogosultat, ha a térítési díj fizetésére kötelezett jövedelemmel nem rendelkezik.

Gyermekétkeztetés esetén

a) a rendszeres gyermekvédelmi kedvezményben részesülő

aa) bölcsődés,

ab) óvodás,

ac) 1-8. évfolyamon nappali rendszerű iskolai oktatásban részt vevő,

ad) fogyatékos gyermekek számára nappali ellátást nyújtó, az Szt. hatálya alá tartozó intézményben elhelyezett, aa)-ac) alpont szerinti életkorú

gyermek után az intézményi térítési díj 100%-át,

b) az a) pont alá nem tartozó, rendszeres gyermekvédelmi kedvezményben részesülő gyermek és tanuló után az intézményi térítési díj 50%-át,

c) három- vagy többgyermekes családoknál gyermekenként az intézményi térítési díj 50%-át,

d) az ad) alpont alá nem tartozó, tartósan beteg vagy fogyatékos gyermek, tanuló után az intézményi térítési díj 50%-át,

kedvezményként kell biztosítani.

Az alábbi tábla a 2010-2012-ben gyermekétkeztetésben (napköziben és menzán) részt vevők számát és az általuk fizetett térítési díjak megoszlását mutatja:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **Térítésmentes**  **(fő)** | | | **50%-ot fizet**  **(fő)** | | | **100%-ot fizet**  **(fő)** | | | **Összesen**  **(fő)** | | |
| **2010.** | **2011.** | **2012.** | **2010.** | **2011.** | **2012.** | **2010.** | **2011.** | **2012.** | **2010.** | **2011.** | **2012.** |
| **Bölcsőde** | 20 | 28 | 26 | 3 | 4 | 3 | 21 | 30 | 27 | 44 | 62 | 49[[1]](#footnote-2)\* |
| Szlovák Két Tanítási Nyelvű Általános Iskola és **Óvoda** | 64 | 72 | 77 | 17 | 19 | 21 | 50 | 51 | 36 | 131 | 142 | 134 |
| **Szlovák Két Tanítási Nyelvű Általános Iskola** és Óvoda | 59 | 66 | 59 | 23 | 18 | 15 | 30 | 26 | 37 | 112 | 110 | 111 |
| **Jankó János Általános Iskola és**  **Gimnázium** | 165 | 206 | 183 | 88 | 59 | 64 | 82 | 73 | 75 | 335 | 338 | 322 |
| **Összesen (fő)** | 308 | 372 | 345 | 131 | 100 | 103 | 183 | 180 | 175 | 622 | 652 | 616 |

A gyermekétkeztetés kapcsán meg kell említenünk a nyári gyermekétkeztetést is, melyre 2012-ben is nyújtott be igényt önkormányzatunk.

A 2011. évi programtól eltérően 2012-ben nem kellett az állami támogatást önkormányzati önrésszel kiegészíteni, a felhasznált állami támogatás 2.474.814,- Ft volt, melyből 128 gyermek napi egyszeri meleg étkeztetése volt biztosítható, amit a Napközi konyhán tudott elfogyasztani, vagy onnan tudta haza szállítani.

A pályázat pénzügyi lebonyolítását a Polgármesteri Hivatal Pénzügyi osztálya végezte.

*Az önkormányzat által biztosított személyes gondoskodást nyújtó ellátások bemutatása*

Gyermekjóléti szolgáltatás:

A gyermekjóléti szolgálat feladatait az Orosházi Kistérség Többcélú Társulása által fenntartott Orosháza Kistérség Egyesített Gyermekjóléti Központja és Családsegítő Szolgálata látja el. A családsegítés szolgáltatás 2012. március 1-jével került a központ feladatkörébe. A gyermekjóléti szolgáltatás nyújtása településünkön a beszámolási időszakban két családgondozóval valósult meg, Pál Katalinnal és Laukó Évával. Irodájuk és az ügyfelek részére nyitva álló helyiség a Szociális Szolgáltató Központ Pósa utca 2. szám alatti székhelyén található, ahol 2012-ben havi bruttó 30.000.- Ft bérleti díjat fizettek.

A Gyermekjóléti Szolgálat családgondozója által készített, a 2012. évben végzett munkájukról szóló beszámolót változtatás nélkül tájékoztatómhoz csatolom.

Gyermekek napközbeni ellátása:

Az iskolákban mindenki számára elérhető a napközi. Az indítható napközis csoportok számát a Képviselő-testület határozza meg az igények előzetes figyelembe vételével.

Az elmúlt évben a Jankó János Általános Iskola és Gimnáziumban (a továbbiakban: Magyar iskola) 6, míg a Szlovák Két Tanítási Nyelvű Általános Iskola és Óvodában (a továbbiakban: Szlovák iskola) 3 napközis csoport működött. A Magyar iskolában a 2011/2012-es tanévben iskolai napközibe beíratott tanulók átlagos létszáma 129 fő volt, a 2012/2013-as tanévben 195 fő, a Szlovák iskolában pedig a 2011/2012-es tanévben 60 fő, a 2012/2013-as tanévben pedig 95 fő.

A Magyar iskola 1-3. évfolyamain lehetőség van iskolaotthonos ellátás igénybe vételére is, a 2012/2013-es tanévben 57 tanuló tanul ebben a formában (a 2011/2012-es tanévben 68 fő volt ez a létszám).

Tótkomlós Város Önkormányzata a Szociális Szolgáltató Központ önálló szakmai egységeként a Zámenhof utca 2. szám alatt 30 férőhelyes bölcsődét tart fenn. A bölcsőde napos bölcsődeként működik, nyitvatartási ideje 06.30 órától 17.00 óráig tart. A bölcsőde vezetője Hajduk Lászlóné.

Az intézményben a képviselő-testület döntése alapján 6 fő gyermekgondozónő (2012. június 30-áig 5 fő gyermekgondozó), 1 fő szakképzett szakácsnő, 1 fő konyhai dolgozó, egyben betanított szakácsnő, 2 fő takarítónő, 1 fő bölcsődevezető, egyben élelmezésvezető dolgozik. A dolgozók a feladatokat 2 műszakban, összehangoltan, egymás munkáját kisegítve teljesítik.

A bölcsődébe felvett gyermekek létszáma 2012-ben 49 fő volt. Természetesen ebben a korosztályban a többszöri betegeskedés miatt a hiányzások száma jelentős, így a férőhelyszámot nem lépjük túl, de a bölcsődei ellátást igénylők száma nő. A felvétel egész évben folyamatos. Rövidebb-hosszabb várakozási idő van (túljelentkezés), de sürgős és indokolt esetben alkalmazkodnak a felmerült igényekhez (azonnali munkalehetőség, szociális rászorultság, védőnői, orvosi javaslat, veszélyeztetettség stb.).

Jelenleg 3 csoportban folyik gondozás: kis-, középső- és nagycsoportban. A bölcsődei gyermekcsoportok létszámát jogszabály határozza meg, jelenleg maximum 12, illetve 2 év feletti gyermekekből álló csoport esetén 14 főben. Ennél magasabb létszám szakmailag nem fogadható el, ugyanis a megengedettnél több gyermek nem csupán ellátási problémát jelent a gondozónőnek, hanem így a csoportban nagyobb a zaj, valószínűsíthetően több a konfliktus, megterhelőbb az alkalmazkodás a gyermekek számára, kevesebb a lehetőség az egyéni bánásmódra, túlzsúfoltság tapasztalható és nagyobb a fertőzés veszélye is.

A bölcsődében jelenleg nincs sajátos nevelésre, fejlesztésre szoruló gyermek.

A 2011. évben hatályos szabályokhoz képest 2012. január 1-től megváltozott a bölcsődei intézményi térítési díj számításának rendszere. Lényeges változás, hogy míg 2011. december 31-ig csak az étkeztetésért lehetett térítési díjat megállapítani, 2012. január 1-től gondozásra is megállapítható intézményi térítési díj. A Gyvt. 147. § (2) bekezdése értelmében a bölcsődében az intézményi térítési díjat külön meg kell határozni a gyermek gondozására, nevelésére, nappali felügyeletére és a vele történő foglalkozásra (gondozására), valamint a gyermekétkeztetésre vonatkozóan.

A személyes gondoskodást nyújtó gyermekjóléti alapellátások és gyernekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 9. § (1) bekezdésében foglaltak szerint bölcsőde esetében **a gyermek gondozására számított intézményi térítési díj** az élelmezés nyersanyagköltségével csökkentett szolgáltatási önköltség és a normatív állami hozzájárulás összegének különbözete.

2012-ben az 1 napra, 1 főre eső gondozási díj összege maximum 2 335 Ft lehetett, figyelembe véve a meghatározott számítási módot. A Gyvt. 147. § (4) bekezdése értelmében az intézményi térítési díjat a fenntartó ennél alacsonyabb összegben, akár 0 Ft-ban is meghatározhatja. Az intézményvezető 150 Ft/nap/gyermek összegben javasolta megállapítani a gondozásért fizetendő térítési díj összegét, melyet a képviselő-testület elfogadott, így 2012. április 1-jétől bevezette a gondozási díjat a bölcsődében. Figyelembe véve a Gyvt. 150. § (6) bekezdését, ez csak 17 gyermektől volt kérhető. E rendelkezés szerint a rendszeres gyermekvédelmi kedvezményben részesülő gyermek, a tartósan beteg vagy fogyatékos gyermek, a három- vagy többgyermekes család gyermekének, az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, átmeneti vagy tartós nevelésbe vett gyermek gondozását térítésmentesen kell biztosítani. Ezekben az esetekben személyi térítési díj – a Gyvt-ben meghatározott normatív kedvezmények figyelembe vételével - csak az étkezésért kérhető.

A településen családi napközi és házi gyermekfelügyelet nem működik.

Gyermekek átmeneti gondozása:

A gyermekek átmeneti gondozása keretében a gyermek testi, értelmi, érzelmi és erkölcsi fejlődését elősegítő, az életkorának, egészségi állapotának és egyéb szükségleteinek megfelelő étkeztetéséről, ruházattal való ellátásáról, mentálhigiénés és egészségügyi ellátásáról, gondozásáról, neveléséről, lakhatásáról kell gondoskodni. A gyermek átmeneti gondozása megszervezhető a működtető által kijelölt helyettes szülőnél, gyermekek átmeneti otthonában vagy családok átmeneti otthonában.

Tótkomlós Város Önkormányzata a gyermekek átmeneti gondozását helyettes szülő útján látja el. Településünkön egy helyettes szülő van, Bucsú Istvánné, aki a családban élő gyermekek átmeneti gondozását látja el, saját háztartásában, 2 férőhellyel.

2012-ben a helyettes szülőnél gyermek elhelyezésére nem került sor.

****A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatai****

A Békés Megyei Kormányhivatal Szociális és Gyámhivatala 2012-ben irat- és adatbekérés útján ellenőrizte az önálló helyettes szülői ellátást. Az ellenőrzés során hibát, hiányosságot nem állapított meg, jogsértést nem tárt fel.

A bűnmegelőzési program főbb pontjainak bemutatása, valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása

Tótkomlós Város Önkormányzat Képviselő-testülete a 144/1999. (VII.1.) sz. határozatával fogadta el bűnmegelőzési programját, melynek felülvizsgálatára még nem került sor.

A programban megfogalmazott célok a következők:

1. A közbiztonság feltételeinek megteremtése, a vagyoni értékek megóvása, a személyi biztonság erősítése, az ifjúság helyes irányú fejlődésének elősegítése.
2. A bűnözővé válás folyamatának fékezése, a bűnelkövetési alkalmak, helyzetek csökkentése, a bűnelkövetés akadályozása.
3. Az áldozattá válás megelőzése, a potenciális áldozatok védettségének fokozása.
4. A bűntetett előéletű személyek társadalmi beilleszkedésének segítése és ezzel a bűnismétlés előfordulásának csökkentése.

A bűnmegelőzés szervezetrendszerének (rendőri szervek, polgárőrség, polgármesteri hivatal, oktatási intézmények, ifjúsági és egyéb civil szervezetek, gyermekjóléti szolgálat) feladatai között kiemelt helyen szerepel az, hogy az oktatási intézményekben hatékony felvilágosító és ismeretterjesztő tevékenységet kell folytatni a bűnelkövetéstől való visszatartás motivációinak kialakítása, a bűnelkövetővé válás irányába ható magatartási formák visszafogása, megszüntetése, a törvénytisztelő magatartási formák kialakítása, az áldozattá válás elkerülése érdekében.

Az Orosházi Rendőrkapitányságtól kapott tájékoztatás szerint 2012-ben fiatalkorúak esetében 6 alkalommal, gyermekkorúak esetében nem került sor előállításra. Bűncselekmény elkövetése miatt nem indítottak eljárást gyermek- illetve fiatalkorú személlyel szemben. Szabálysértési feljelentést gyermekkorúval szemben nem tettek, fiatalkorúval szemben 11 feljelentés történt. Ebből 1 esetben rendzavarás miatt, 1 esetben köztisztasági szabálysértés miatt, 1 esetben tulajdon elleni szabálysértés miatt, 8 esetben pedig a KRESZ szabályaiba ütköző közlekedési kihágás miatt kellett intézkedni. Családon belüli erőszak miatt – mely 3 gyermekkorút érintett – 3 alkalommal éltek jelzéssel a gyermekjóléti szolgálat felé.

A rendőrséggel az együttműködésünk továbbra is jó, időben jelzünk egymásnak, illetve segítjük egymás munkáját. Külön említést érdemel a rendőrség prevenciós tevékenysége, melynek keretében rendszeres felvilágosító előadásokat tartanak az oktatási intézményekben a közlekedésbiztonságról, a fürdőzés, vízen tartózkodás szabályairól, a drogfogyasztás veszélyeiről.

2012. november 8-án az Orosházi Rendőrkapitányság konzultációs fórumra hívta a polgármester asszonyt, a település intézményeinek vezetőit, valamint a közbiztonsággal foglalkozó civil szervezetek vezetőit, hogy a rendőrség közbiztonsággal kapcsolatos munkáját, az esetleges problémákat megvitassák. Itt is elmondták az intézmények vezetői, hogy elégedettek a rendőrség munkájával és az oktatási, valamint a kulturális, szociális intézmények által szervezett programokon való részvételükkel.

A települési önkormányzat és a civil szervezetek közötti együttműködés

A településen a civil szervezetek száma és azok tevékenysége fontos és meghatározó. Elmondható, hogy szinte minden, a városban működő civil szervezet és alapítvány a „szívén viseli” a gyermekek és fiatal felnőttek sorsát, igyekeznek számukra olyan programokat szervezni, hogy szabadidejüket hasznosan tudják eltölteni.

Az érdeklődők a civil szervezetek által kínált számos szabadidős tevékenység közül választhatnak, megtaláljuk kínálatukban a sportot (úszás, futball, lövészet, galambászat, lovaglás), a természetismeretet, a művészeteket (tánc, zene), a hagyományőrzést, de számtalan olyan szervezet és alapítvány is tevékenykedik a városban, akinek célja a valamilyen okból hátrányos helyzetben lévők, vagy a kiemelkedő tehetségű fiatalok támogatása.

Az önkormányzat kapcsolata a civil szervezetekkel jó, ami nemcsak anyagi támogatás nyújtása formájában jelenik meg, de számos alkalommal közös programok szervezésében is megnyilvánul. 2012-ben az önkormányzat a költségvetéséből összesen 5.890.000,- Ft összegű, a rendelkezési alapból 1.608.000.- Ft összegű támogatásban részesítette a tótkomlósi társadalmi szervezeteket, rendezvényeket, mely támogatás jelentős része közvetlenül, vagy közvetett módon a gyermekekhez és a fiatalokhoz is eljutott.

A fiatalok hasznos időtöltésének megszervezésében a város kulturális és közoktatási intézményei, valamint saját tulajdonú gazdasági társasága is jelentős szerepet vállal, természetesen sok esetben a civil szervezetek bevonásával.

Jövőre vonatkozó javaslatok, célok

A gyermekes családokkal végzett munka specialitását az adja, hogy a gyermekvédelmi tevékenység elsősorban a szociális munka, a pszichológia ismereteire és a hatályos jogi szabályozásra támaszkodik. Éppen ezért a jelzőrendszer tagjainak magas színvonalú feladatellátásához elengedhetetlen a folyamatos szakmai fejlődés biztosítása, szakmai előadásokon, képzéseken és továbbképzéseken keresztül.

A gyermekvédelmi gondoskodás, ellátás hatékonyabbá tétele érdekében a jövőt tekintve a prevenció területén lehetne segíteni a családokat. A gyermekek szociális ellátásában közreműködő személyekkel és szervekkel összefogva életvezetési, gyermeknevelési útmutatásokat nyújthatnánk gyakorlati és elméleti formában egyaránt. Hatékonyak a Gyermekjóléti Szolgálatnál tartott esetkonferenciák. Ennek mintájára segítséget kaphatnának azok a családok, melyeknél a felmerülő problémák azonosak. Például, amely családban életvezetési gondokkal küzdenek a szülők, akár szakember bevonásával pszichológiai előadásokat, beszélgetéseket lehetne folytatni, azoknak a szülőknek, akik nem rendelkeznek munkahellyel és kertes házban laknak kertművelési, növénytermesztési útmutatásokat lehetne adni, és lehetőség szerint konkrét gyakorlati tanácsokkal segíteni őket. A Védőnői Szolgálat bevonásával, azon anyukáknak lehetne segítséget nyújtani, akik gyermekük ellátását nem megfelelően végzik. A megelőzésnek a hátrányos helyzetű családoknál igen jelentős szerepe van, mert ezáltal a kiskorú gyermekek testi és lelki fejlődése érdekében a veszélyeztetettség bekövetkezése előtt tudnánk segítséget nyújtani.

A bűnmegelőzési program felülvizsgálatát el kell végezni.

Sajnos továbbra is probléma, hogy a távolság miatt nehezen elérhető a nevelési tanácsadó (Orosháza), a gyermekpszichiátria (Gyula), a fogyatékkal élő gyermekek speciális ellátása (Orosháza, Magyarbánhegyes).

A nehéz anyagi helyzet ellenére mindent meg kell tennünk annak érdekében, hogy a gyermekjóléti ellátás jelenlegi színvonalát minden tekintetben megtartsuk, lehetőségek szerint emeljük.

A DAOP-4.1.3/B-11 azonosítószámú „Szociális alapszolgáltatások és gyermekjóléti alapellátások infrastrukturális fejlesztése” elnevezésű pályázatra benyújtott „A tótkomlósi bölcsőde fejlesztése és férőhelybővítése című pályázatunkat a Dél-Alföldi Operatív Program Irányító Hatóságának vezetője 149.925.724,- Ft összegű támogatásra érdemesnek ítélte. Ezzel 25%-os kapacitásbővítés mellett a mai kor elvárásainak mindenben megfelelő, új bölcsődei épület megépítése vált valóra Tótkomlóson. A pályázat kapcsán a támogatási szerződést aláírtuk, a szükséges közbeszerzési eljárások lebonyolítását követően a kivitelezés elindulhat. A támogatási szerződés szerint a projekt várható befejezése 2014.03.31.

Záró gondolatok

A beszámolóban igyekeztünk bemutatni a jogszabályban meghatározott szempontok figyelembe vételével mindazokat a feladatokat, melyeket a gyermekjóléti és gyermekvédelmi területen nap, mint nap ellátunk.

A gyermekvédelmi rendszerben részt vevő személyek és szervezetek felelősségteljes, sokszor komoly pszichés megterheléssel járó feladatot végeznek. A jelzőrendszer valamennyi tagjáról elmondható, hogy hivatásuknak tekintik munkájukat, melyet lelkiismeretesen, körültekintően, legjobb szakmai tudásuk szerint végeznek és a közöttük kialakult jól működő kommunikációval igyekeznek hatékonyan segíteni egymást a törvényben foglalt gyermeki jogok teljes körű érvényre juttatása és tiszteletben tartása érdekében.

Tótkomlós, 2013. május 24.

**dr. Kruzslicz-Bodnár Gréta**

**aljegyző**

1. \* 7 gyermek esetében év közben változás történt, térítésmentes, 50 %-os illetve 100 %-os kategória között. [↑](#footnote-ref-2)